**Μ. Κριθαρίδης: Τελικά το "σκληρό lockdown" δεν ήταν για μια μόνο βδομάδα ώστε να ανοίξουν τα σχολεία και η παρωδία συνεχίζεται**

Με μία ακόμα αναδίπλωση, αλλά όπως περιμέναμε πλέον από την Κυβέρνηση του κ. Μητσοτάκη, ανακοινώθηκε παράταση του "σκληρού lockdown" για μία ακόμα εβδομάδα και με άγνωστη διάρκεια, σε αντίθεση με τις αρχικές εξαγγελίες ότι θα ίσχυε για μία εβδομάδα μέχρι να ανοίξουν τα σχολεία.

Η Κυβέρνηση που δηλώνει ικανοποιημένη με τον ρυθμό του εμβολιασμού και η οποία έκλεισε τα μάτια στην απόφαση της Ιεράς Συνόδου για τα φώτα, έρχεται τώρα να παρατείνει το καθεστώς του καθολικού, αυστηρού lockdown, χωρίς μάλιστα να είναι σαφές αν στον ορίζοντα πραγματικά υπάρχει το άνοιγμα του λιανεμπορίου κ.ο.κ.

Ενώ την ίδια στιγμή, η μνημονιακή αντιπολίτευση ζητάει συμβούλιο πολιτικών αρχηγών για τον εμβολιασμό, προσπερνώντας τη σιωπή του μνημονιακού τόξου για τα όσα εγκληματικά διαπράττουν και οι Βρυξέλλες πέραν της Κυβέρνησης, με την διαπλοκή και την σύγκρουση των γαλλογερμανικών και όχι μόνο, ολιγαρχικών συμφερόντων.

**Δήλωση εκπροσώπου Τύπου ΜέΡΑ25 Μιχάλη Κριθαρίδη**